CELEX: 32017D2238
Language: sl
Date: 2017-12-05 00:00:00
Title: Izvedbeni sklep Komisije (EU) 2017/2238 z dne 5. decembra 2017 o enakovrednosti pravnega in nadzornega okvira, ki se uporablja za določene pogodbene trge in sisteme trgovanja z zamenjavami v Združenih državah Amerike v skladu z Uredbo (EU) št. 600/2014 Evropskega parlamenta in Sveta (Besedilo velja za EGP. )

6.12.2017   
            
            
               SL
            
            
               Uradni list Evropske unije
            
            
               L 320/11
            
         IZVEDBENI SKLEP KOMISIJE (EU) 2017/2238
   z dne 5. decembra 2017
   o enakovrednosti pravnega in nadzornega okvira, ki se uporablja za določene pogodbene trge in sisteme trgovanja z zamenjavami v Združenih državah Amerike v skladu z Uredbo (EU) št. 600/2014 Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (1) ter zlasti člena 28(4) Uredbe,
   ob upoštevanju naslednjega:
   
               (1)
            
            
               Uredba (EU) št. 600/2014 določa, da morajo finančne in nefinančne nasprotne stranke nad pragom kliringa iz člena 4 Uredbe (EU) št. 648/2012 Evropskega parlamenta in Sveta (2), ki imajo sedež v Uniji, sklepati posle v zvezi z izvedenimi finančnimi instrumenti iz razreda izvedenih finančnih instrumentov, za katerega velja obveznost trgovanja, le na reguliranih trgih, v večstranskih sistemih trgovanja (MTF), organiziranih sistemih trgovanja (OTF) ali na mestih trgovanja v tretjih državah, ki jih Komisija priznava kot enakovredna. Zadevna tretja država bi morala zagotoviti učinkovit enakovreden sistem za priznavanje mest trgovanja, ki imajo dovoljenje v skladu z Direktivo 2014/65/EU Evropskega parlamenta in Sveta (3).
            
         
               (2)
            
            
               Namen postopka za priznanje mest trgovanja, ki imajo sedež v tretjih državah, iz člena 28 Uredbe (EU) št. 600/2014 je, da se finančnim in nekaterim nefinančnim nasprotnim strankam, ki imajo sedež v Uniji, omogoči, da sklepajo posle z izvedenimi finančnimi instrumenti, za katere velja obveznost trgovanja, na mestih trgovanja v tretjih državah, ki so priznana kot enakovredna. Postopek priznanja in sklep o enakovrednosti tako povečujeta preglednost trgovanja z izvedenimi finančnimi instrumenti, tudi kadar trgovanje poteka na mestih trgovanja, ki imajo sedež v tretji državi.
            
         
               (3)
            
            
               Glede na dogovor med udeleženci zasedanja skupine G-20 v Pittsburghu 25. septembra 2009 o preselitvi trgovanja s standardiziranimi pogodbami o izvedenih finančnih instrumentih OTC na borze ali elektronske platforme za trgovanje je ustrezno zagotoviti ustrezen sklop primernih mest, na katerih se bo lahko trgovalo v skladu s sprejeto zavezo. Določbe o enakovrednosti bi bilo treba razlagati ob upoštevanju ciljev Uredbe (EU) št. 600/2014, zlasti njenega prispevka k vzpostavitvi in delovanju notranjega trga, celovitosti trga, zaščiti vlagateljev in finančni stabilnosti. Poleg tega je v Uredbi (EU) št. 600/2014 poudarjena potreba po določitvi enotnega sklopa pravil za vse institucije v zvezi z nekaterimi zahtevami in po izogibanju regulativni arbitraži. Zato je pri določitvi standardiziranih pogodb o izvedenih finančnih instrumentih OTC, za katere bo veljala obveznost trgovanja, ustrezno, da Unija spodbuja razvoj zadostnega števila primernih mest za izpolnitev obveznosti trgovanja, tudi v EU.
            
         
               (4)
            
            
               V skladu s členom 28(4) Uredbe (EU) št. 600/2014 se lahko mesta trgovanja v tretjih državah priznajo za enakovredna mestom trgovanja, ki imajo sedež v Uniji, če izpolnjujejo pravno zavezujoče zahteve, ki so enakovredne zahtevam za mesta trgovanja iz Direktive 2014/65/EU in Uredbe (EU) št. 596/2014 Evropskega parlamenta in Sveta (4), ter so v zadevni tretji državi predmet učinkovitega nadzora in izvrševanja. To bi bilo trebarazlagati ob upoštevanju ciljev navedenega akta, zlasti njegovega prispevka k vzpostavitvi in delovanju notranjega trga, celovitosti trga, zaščiti vlagateljev in nazadnje, vendar nič manj pomembno, k finančni stabilnosti.
            
         
               (5)
            
            
               Platforme za trgovanje z zamenjavami, ki delujejo v Združenih državah Amerike (ZDA), ponujajo velik obseg trgovanja z zamenjavami, izraženimi v ameriških dolarjih, zato je za učinkovito obvladovanje tveganja pomembno, da lahko podjetja iz EU dostopajo do te likvidnosti. Glede na pomen platform za trgovanje z zamenjavami v ZDA za delovanje trga EU in njihov vpliv na finančno stabilnost je v teh okoliščinah ustrezno, da se priznajo platforme za trgovanje z zamenjavami, ki delujejo v ZDA. Ta sklep temelji na podrobni oceni pravnega in nadzornega okvira, ki ureja platforme za trgovanje z zamenjavami v skladu z ameriškim zakonom o blagovni borzi (Commodity Exchange Act, v nadaljnjem besedilu: CEA) ter izvedbenimi predpisi, s posebnim poudarkom na celovitosti in preglednosti trga.
            
         
               (6)
            
            
               Zato je namen te ocene enakovrednosti preveriti, ali pravne in nadzorne ureditve na podlagi CEA ter izvedbenih predpisov zagotavljajo, da za določene pogodbene trge in sisteme trgovanja z zamenjavami, ki imajo sedež v ZDA in jih je odobrila Komisija za trgovanje z blagovnimi terminskimi pogodbami (Commodity Futures Trading Commission, v nadaljnjem besedilu: CFTC), veljajo pravno zavezujoče zahteve, ki so enakovredne zahtevam za mesta trgovanja iz Direktive 2014/65/EU, Uredbe (EU) št. 596/2014 ter Uredbe (EU) št. 600/2014 in temeljijo na merilih iz člena 28(4) Uredbe (EU) št. 600/2014. Namen ocene enakovrednosti je tudi preveriti, ali so določeni pogodbeni trgi in sistemi trgovanja z zamenjavami predmet učinkovitega nadzora in izvrševanja v zadevni tretji državi.
            
         
               (7)
            
            
               Pravno zavezujoče zahteve za določene pogodbene trge z dovoljenjem v ZDA so v CEA določene v obliki na načelih temelječega pravnega okvira za delovanje določenih pogodbenih trgov. Zahteve CEA za določene pogodbene trge vključujejo 23 temeljnih načel. Ta načela imajo zakonsko moč, zato jih morajo določeni pogodbeni trgi od vsega začetka vseskozi upoštevati. Določeni pogodbeni trg mora upoštevati tudi veljavne predpise CFTC, ki določajo zahteve za njegovo delovanje.
            
         
               (8)
            
            
               Pravno zavezujoče zahteve za sisteme trgovanja z zamenjavami z dovoljenjem v ZDA so v CEA določene v obliki na načelih temelječega pravnega okvira. Sistemi trgovanja z zamenjavami delujejo na podlagi oddelka 5h CEA, ki je bil dodan z oddelkom 733 zakona o Dodd-Frankovi reformi Wall Streeta in varstvu potrošnikov za trgovanje z zamenjavami in njihovo obdelavo. V oddelku 5h CEA je določenih 15 temeljnih načel za sisteme trgovanja z zamenjavami. Za pridobitev in ohranitev registracije pri CFTC morajo sistemi trgovanja z zamenjavami upoštevati ta načela. Sistem trgovanja z zamenjavami mora od vsega začetka vseskozi upoštevati tudi predpise CFTC, ki se uporabljajo za sisteme trgovanja z zamenjavami.
            
         
               (9)
            
            
               Člen 28(4)(a) do (d) Uredbe (EU) št. 600/2014 določa štiri pogoje, ki morajo biti izpolnjeni, da lahko velja, da so pravne in nadzorne ureditve v tretji državi, kar zadeva mesta trgovanja z dovoljenjem v tej tretji državi, enakovredne tistim iz navedene uredbe in Direktive 2014/65/EU.
            
         
               (10)
            
            
               V skladu s prvim pogojem iz člena 28(4)(a) Uredbe (EU) št. 600/2014 morajo mesta trgovanja v tretjih državah pridobiti dovoljenje ter biti vseskozi predmet učinkovitega nadzora in izvrševanja.
            
         
               (11)
            
            
               Da lahko vlagatelj deluje kot določeni pogodbeni trg, mora pri CFTC zaprositi za določitev in dokazati skladnost z veljavnimi določbami iz CEA ter predpisi CFTC. Podobno mora vlagatelj, da lahko deluje kot sistem trgovanja z zamenjavami, pridobiti registracijo pri CFTC in dokazati skladnost z veljavnimi določbami iz CEA ter predpisi CFTC. CFTC je pooblaščen za regulativni nadzor nad določenimi pogodbenimi trgi in sistemi trgovanja z zamenjavami v skladu z oddelkoma 5 in 5h CEA ter oddelkoma 7 in 7b–3 naslova 7 zakonodajne zbirke ZDA. CFTC določi določeni pogodbeni trg samo, če ta upošteva 23 temeljnih načel za določene pogodbene trge iz CEA in morebitne zahteve, ki jih lahko CFTC uvede s pravilom ali predpisom. Za registracijo pri CFTC mora sistem trgovanja z zamenjavami upoštevati 15 temeljnih načel za sisteme trgovanja z zamenjavami iz CEA in morebitne zahteve, ki jih lahko CFTC uvede s pravilom ali predpisom. Določeni pogodbeni trg mora biti sistem trgovanja, ki je v skladu s CEA običajno večstranski sistem trgovanja, v katerem lahko udeleženci izvršujejo posle v skladu z nediskrecijskimi pravili. Določeni pogodbeni trgi morajo članom zagotavljati nepristranski dostop do svojih trgov in storitev. Merila za dostop morajo biti nepristranska in pregledna ter se morajo uporabljatinediskriminatorno. Poleg tega za določene pogodbene trge v skladu s CEA in predpisi CFTC veljajo organizacijske zahteve v zvezi s korporativnim upravljanjem, politiko obvladovanja nasprotij interesov, obvladovanjem tveganja, poštenim in urejenim trgovanjem, odpornostjo sistema trgovanja, ureditvami kliringa in poravnav, sprejemom v trgovanje in spremljanjem skladnosti, ki jih je treba vseskozi izpolnjevati. Sistemi trgovanja z zamenjavami so platforme za trgovanje z zamenjavami, ki delujejo na večstranski podlagi. Upravičenim pogodbenim partnerjem morajo zagotavljati nepristranski dostop do svojih trgov in storitev, njihova merila za dostop pa morajo biti nepristranska in pregledna ter se morajo uporabljati pravično in nediskriminatorno. Poleg tega za sisteme trgovanja z zamenjavami veljajo organizacijske zahteve v zvezi s korporativnim upravljanjem, politiko obvladovanja nasprotij interesov, obvladovanjem tveganja, poštenim in pravilnim trgovanjem, odpornostjo sistema trgovanja, ureditvami kliringa in poravnav, sprejemom v trgovanje in spremljanjem skladnosti, ki jih je treba vseskozi izpolnjevati.
            
         
               (12)
            
            
               Določeni pogodbeni trgi in sistemi trgovanja z zamenjavami morajo določiti pravila, ki urejajo njihovo delovanje, vključno s pravili, ki prepovedujejo nepoštene trgovinske prakse, in zagotavljati skladnost s temi pravili. CFTC ta pravila in njihove morebitne spremembe oceni, da zagotovi skladnost s CEA in svojimi predpisi. Določeni pogodbeni trgi in sistemi trgovanja z zamenjavami morajo imeti zmogljivosti za odkrivanje, preiskovanje in naložitev ustreznih sankcij vsem, ki kršijo katero od njihovih pravil. Določeni pogodbeni trgi in sistemi trgovanja z zamenjavami lahko za pomoč pri izpolnjevanju veljavnih zahtev v skladu s CEA in predpisi CFTC uporabljajo regulativne storitve tretje osebe. Prav tako so še naprej odgovorni za izpolnjevanje svojih zakonskih in regulativnih obveznosti, tudi če za zagotavljanje regulativnih storitev uporabljajo tako tretjo osebo.
            
         
               (13)
            
            
               Obveznosti stalnega nadzora in izvrševanja v zvezi z določenimi pogodbenimi trgi in sistemi trgovanja z zamenjavami ima tudi CFTC. Izvajajo se redni pregledi izvrševanja pravil, s katerimi se oceni izpolnjevanje zakonskih in regulativnih zahtev določenih pogodbenih trgov v zvezi z nadzorom trgovinske prakse, nadzorom trga, revizijsko sledjo in disciplinskimi programi določenih pogodbenih trgov. Podoben program se razvija za sisteme trgovanja z zamenjavami. Oddelek 8(a)(1) CEA daje CFTC široka pooblastila za izvajanje preiskav, da se zagotovi upoštevanje CEA in predpisov CFTC. V skladu z oddelki 5e, 6(b), 6b in 6c(a) CEA lahko CFTC uvede tudi civilne postopke izvršbe za prepoved kršitve CEA ali predpisov CFTC ter pridobi drugo pravično nadomestilo in denarne kazni: uvede upravne izvršne postopke, začasno odloži ali prekliče določitev določenega pogodbenega trga ali registracijo sistema trgovanja z zamenjavami in jima izda odredbo o prepovedi kršitve CEA ali predpisov CFTC. Oddelek 6(c) CEA daje CFTC pooblastilo za upravljanje zapriseg in izjav, sodno pozivanje prič in zahtevanje njihove udeležbe, pridobivanje dokazov ter zahtevanje predložitve računovodskih knjig, korespondence in zapiskov ter drugih evidenc za namene izvrševanja CEA ali za namene kakršne koli preiskave ali postopka.
            
         
               (14)
            
            
               Zato je mogoče sklepati, da morajo določeni pogodbeni trgi in sistemi trgovanja z zamenjavami pridobiti dovoljenje ter vseskozi biti predmet učinkovitega nadzora in izvrševanja.
            
         
               (15)
            
            
               V skladu z drugim pogojem iz člena 28(4)(b) Uredbe (EU) št. 600/2014 morajo imeti mesta trgovanja v tretjih državah jasna in pregledna pravila glede sprejema finančnih instrumentov v trgovanje, da se lahko s temi finančnimi instrumenti trguje pošteno, urejeno in učinkovito ter da so prosto prenosljivi.
            
         
               (16)
            
            
               Niti določeni pogodbeni trg niti sistem trgovanja z zamenjavami ne smeta v trgovanje uvrstiti novih pogodb za izvedene finančne instrumente, razen če je taka pogodba skladna s CEA in predpisi CFTC, ki zagotavljajo pošteno, urejeno in učinkovito trgovanje. Tako se zahteva, da morajo vsi določeni pogodbeni trgi in sistemi trgovanja z zamenjavami pred uvrstitvijo novih pogodb v trgovanje take pogodbe predložiti CFTC v odobritev ali priložiti potrdilo, da je pogodba skladna s CEA in predpisi CFTC. Predložitev mora vsebovati pojasnilo in analizo pogodbe za izvedene finančne instrumente ter njene skladnosti z vsemi veljavnimi zahtevami, vključno z zahtevo iz CEA, da lahko določeni pogodbeni trg ali sistem trgovanja z zamenjavami v trgovanje uvrsti samo pogodbe, s katerimi ni mogoče zlahka manipulirati. V smernicah CFTC za izpolnjevanje te zakonske zahteve je navedeno, da bi moral določeni pogodbeni trg ali sistem trgovanja z zamenjavami v primeru pogodb o zamenjavi s poravnavo v gotovini med drugim upoštevati zanesljivost cene poravnave v gotovini kot kazalnika vrednosti na denarnem trgu, pa tudi tržno sprejemljivost, javno dostopnost in pravočasnost časovne vrste cen, ki se uporablja za izračun cene poravnave v gotovini. V smernicah je tudi opisano, kakšne so po mnenju CFTC sprejemljive specifikacije pogodbenih pogojev. Določeni pogodbeni trg in sistem trgovanja z zamenjavami morata pogoje pogodbe za izvedene finančne instrumente, predložene CFTC, javno objaviti ob taki predložitvi. Zahteva po predložitvi pogodbe pred njeno uvrstitvijo v trgovanje in zahteve CFTC v zvezi z značilnostmi pogodbe pomagajo zagotavljati, da se s pogodbami o izvedenih finančnih instrumentih lahko trguje pošteno, urejeno in učinkovito. Smernice CFTC temu pomagajo pri presoji, ali določeni pogodbeni trg ali sistem trgovanja z zamenjavami izpolnjuje zahteve temeljnih načel.
            
         
               (17)
            
            
               Določeni pogodbeni trgi morajo zagotoviti konkurenčen, odprt in učinkovit trg ter mehanizem za izvajanje poslov, ki ščiti postopek oblikovanja cen pri trgovanju na centraliziranem trgu določenega pogodbenega trga. V skladu s to zahtevo vsi določeni pogodbeni trgi uporabljajo osrednjo podatkovno bazo limitiranih naročil, v kateri so prikazane nakupne in prodajne ponudbe. Poleg tega določeni pogodbeni trgi objavijo informacije o ponujeni ceni na javnih spletiščih. Posle v okviru sistema trgovanja z zamenjavami, ki vključujejo zamenjave, za katere velja zahteva CFTC glede trgovanja, in ki niso posli s svežnji, je treba izvajati bodisi v skladu s knjigo naročil, kot je opredeljena v predpisih CFTC, bodisi v skladu s sistemom zahtevkov za ponudbe, ki deluje v povezavi s knjigo naročil. „Sistem zahtevkov za ponudbe“ je v predpisih CFTC opredeljen kot sistem trgovanja ali platforma, s katere udeleženec na trgu najmanj trem udeležencem na trgu, vključenim v sistem trgovanja ali platformo, pošlje zahtevek za ponudbo za nakup ali prodajo določenega instrumenta, na katerega lahko odgovorijo vsi taki udeleženci na trgu. Poleg tega del 43 predpisov CFTC vsebuje zahtevo, da se o poslih zamenjave, o katerih se lahko poroča javnosti, repozitoriju podatkov o zamenjavah, registriranem pri CFTC, poroča takoj, ko je to po izvedbi posla tehnično izvedljivo. Za posel zamenjave, o katerem se lahko poroča javnosti in ki je izveden na podlagi pravil določenega pogodbenega trga ali sistema trgovanja z zamenjavami ali v skladu z njimi, mora repozitorij podatkov o zamenjavah zagotoviti, da se podatki o poslu zamenjave in cenah takoj, ko je to tehnično izvedljivo, posredujejo javnosti, potem ko se taki podatki prejmejo od določenega pogodbenega trga ali sistema trgovanja z zamenjavami, razen če je zamenjava odložena. Repozitorij podatkov o zamenjavah mora odložiti posredovanje podatkov o poslu zamenjave in cenah javnosti, če posli zamenjave, o katerih se lahko poroča javnosti, presegajo določeno velikost.
            
         
               (18)
            
            
               Zato je mogoče sklepati, da imajo določeni pogodbeni trgi in sistemi trgovanja z zamenjavami jasna in pregledna pravila glede sprejema finančnih instrumentov v trgovanje, tako da se lahko s temi finančnimi instrumenti trguje na pošten, pravilen in učinkovit način ter so prosto prenosljivi.
            
         
               (19)
            
            
               V skladu s tretjim pogojem iz člena 28(4)(c) Uredbe (EU) št. 600/2014 morajo za izdajatelje finančnih instrumentov veljati zahteve glede rednega in stalnega obveščanja, ki zagotavljajo visoko stopnjo zaščite vlagateljev.
            
         
               (20)
            
            
               Glede na naravo in značilnosti pogodb o izvedenih finančnih instrumentih, ki so uvrščene v trgovanje na določenih pogodbenih trgih in v sistemih trgovanja z zamenjavami, in zlasti ob upoštevanju dejstva, da so njihovi osnovni instrumenti predvsem blago, obrestne mere ali valute, tretjega pogoja ni mogoče uporabiti za večino opcij in zamenjav, s katerimi se posluje v okviru določenih pogodbenih trgov in sistemov trgovanja z zamenjavami. Te zahteve ni mogoče uporabljati za pogodbe o izvedenih finančnih instrumentih, ki se ne sklicujejo na lastniške kapitalske instrumente kot temeljno sredstvo. Za izvedene finančne instrumente, za katere velja obveznost trgovanja, kot so zamenjave, z obrestnimi merami kot temeljnim sredstvom, nobeno podjetje ne more izdati ustreznih finančnih poročil. Zahteve po razkritju pa veljajo za izdajatelje pogodb o izvedenih finančnih instrumentih, pri katerih je temeljno sredstvo vrednostni papir. V ZDA se to nanaša le na opcije na vrednostne papirje ali zamenjave, ki temeljijo na vrednostnih papirjih. Z opcijami na vrednostne papirje se lahko trguje le na borzi vrednostnih papirjev, ki je v pristojnosti Komisije za vrednostne papirje, zato z njimi ni mogoče trgovati na določenih pogodbenih trgih ali v sistemih trgovanja z zamenjavami. Z zamenjavami, ki temeljijo na vrednostnih papirjih, se lahko posluje v sistemu za zamenjave, ki temeljijo na vrednostnih papirjih, vendar jih ureja Komisija za vrednostne papirje. Če je temeljno sredstvo zamenjave, ki temelji na vrednostnih papirjih, sprejeto v trgovanje na ameriški nacionalni borzi vrednostnih papirjev, za njegovega izdajatelja veljajo zahteve glede poročanja iz oddelka 13(a) zakona o blagovni borzi, tako da mora objavljati letna in vmesna finančna poročila, za katera ima regulativni okvir ZDA jasne, obsežne in konkretne zahteve po razkritju ter do katerih je s sistemom EDGAR, ki je na voljo na spletišču Komisije za vrednostne papirje, zagotovljen brezplačen javni dostop. Tako je še vedno zagotovljena visoka stopnja zaščite vlagateljev.
            
         
               (21)
            
            
               V skladu s četrtim pogojem iz člena 28(4)(d) Uredbe (EU) št. 600/2014 mora okvir tretje države zagotavljati preglednost in celovitost trga s pravili za preprečevanje tržnih zlorab v obliki trgovanja z notranjimi informacijami in tržne manipulacije.
            
         
               (22)
            
            
               S CEA in predpisi CFTC je vzpostavljen celovit regulativni okvir za zagotavljanje celovitosti trga, poleg tega pa preprečujejo trgovanje z notranjimi informacijami in tržno manipulacijo. Ta okvir prepoveduje ravnanje – pri čemer pooblašča CFTC, da v primeru takega ravnanja ustrezno ukrepa –, ki bi lahko ogrožalo pravilno delovanje trga, kot so manipulacije s cenami in sporočanje napačnih ali zavajajočih informacij (oddelka 6(c) in 9(a)(2) CEA, oddelka 180.1 in 180.2 predpisov CFTC), kršitve trgovinske prakse (oddelka 4c(a)(1) in (2) CEA), nekatere moteče prakse, ki bi lahko ovirale pravilno izvedbo poslov (oddelek 4c(a)(5) CEA) in uporaba ali poskus uporabe manipulativnih naprav, sistemov ali trikov za namene goljufije (oddelek 6(c)(1) CEA, oddelek 180.1 naslova 17 predpisov CFTC). Trgovanje, ki temelji na nezakonito pridobljenih notranjih informacijah ali pomeni kršitev predhodno obstoječe obveznosti razkritja bistvenih informacij, ki niso javne, lahko prav tako pomeni kršitev CEA. Določeni pogodbeni trgi in sistemi trgovanja z zamenjavami so odgovorni za spremljanje svojih trgov, s čimer pomagajo zagotavljati, da se nad trgovanjem vseskozi izvaja učinkovit nadzor ter da se odkriva in preprečuje manipulativna dejavnost, ki bi lahko povzročila izkrivljanje cen ali tržno manipulacijo. V okviru programa RER CFTC seocenjujejo nadzorni in disciplinski programi določenih pogodbenih trgov. Podoben program se razvija za sisteme trgovanja z zamenjavami. Poleg tega lahko CFTC kadar koli na lastno pobudo zahteva, naj določeni pogodbeni trg ali sistem trgovanja z zamenjavami dokaže, da izpolnjuje obveznosti v skladu s CEA ali predpisi CFTC.
            
         
               (23)
            
            
               Zato je mogoče sklepati, da okvir, ki se v ZDA uporablja za določene pogodbene trge ali sisteme trgovanja z zamenjavami, zagotavlja preglednost in celovitost trga s pravili za preprečevanje tržnih zlorab v obliki trgovanja z notranjimi informacijami in tržne manipulacije.
            
         
               (24)
            
            
               Zato je mogoče sklepati, da določeni pogodbeni trgi in sistemi trgovanja z zamenjavami izpolnjujejo pravno zavezujoče zahteve, ki so enakovredne zahtevam za mesta trgovanja iz Direktive 2014/65/EU, Uredbe (EU) št. 596/2014 in Uredbe (EU) št. 600/2014 ter so v zadevni tretji državi predmet učinkovitega nadzora in izvrševanja.
            
         
               (25)
            
            
               V skladu s členom 28(1)(d) Uredbe (EU) št. 600/2014 se lahko mesta trgovanja v tretjih državah priznajo kot enakovredna, če tretja država poskrbi za učinkovit enakovreden sistem priznavanja mest trgovanja, ki imajo v skladu z Direktivo 2014/65/EU dovoljenje za sprejem izvedenih finančnih instrumentov, za katere velja obveznost trgovanja, v trgovanje v zadevni tretji državi ali za trgovanje z njimi na neizključni podlagi.
            
         
               (26)
            
            
               V skladu z oddelkom 5h(g) CEA je CFTC pooblaščen, da sisteme trgovanja z zamenjavami izvzame iz registracije, če ugotovi, da pristojni nacionalni organi v matični državi sistema nad sistemi izvajajo primerljiv in celovit nadzor in regulacijo na konsolidirani podlagi. V skladu z oddelkom 5h(g) je CFTC pooblaščen za izvzetje vseh reguliranih trgov, večstranskih sistemov trgovanja in organiziranih sistemov trgovanja, ki jih Komisija priglasi z enotno odredbo, ko CFTC ugotovi, da se nad priglašenimi mesti izvajata primerljiv in celovit nadzor ter regulacija na konsolidirani podlagi.
            
         
               (27)
            
            
               Pristop CFTC v zvezi z izvzetjem mest trgovanja v EU je pojasnjen v skupni izjavi predsednika CFTC in podpredsednika Evropske komisije, pristojnega za finančne storitve. Sklep bo dopolnjen tudi z dogovori o sodelovanju, da se zagotovita učinkovita izmenjava informacij in usklajevanje nadzornih dejavnosti med nacionalnimi organi, pristojnimi za izdajo dovoljenja priznanim mestom trgovanja v EU in njihov nadzor, ter CFTC.
            
         
               (28)
            
            
               Zato je mogoče sklepati, da pravni in nadzorni okvir ZDA zagotavlja učinkovit enakovreden sistem za priznavanje mest trgovanja, ki imajo v skladu z Direktivo 2014/65/EU dovoljenje za sprejem izvedenih finančnih instrumentov, za katere velja zahteva glede trgovanja v ZDA, v trgovanje ali za trgovanje z njimi na neizključni podlagi.
            
         
               (29)
            
            
               S tem sklepom se določi upravičenost mest trgovanja v tretjih državah, da finančnim in nefinančnim nasprotnim strankam, ki imajo sedež v Uniji, omogočijo izpolnjevanje obveznosti trgovanja, kadar trgujejo z izvedenimi finančnimi instrumenti na mestih v tretjih državah. Ta sklep tako ne vpliva na zmožnost finančnih in nefinančnih nasprotnih strank, ki imajo sedež v Uniji, da trgujejo z izvedenimi finančnimi instrumenti, za katere ne velja obveznost trgovanja iz člena 32 Uredbe (EU) št. 600/214, na mestih trgovanja v tretjih državah.
            
         
               (30)
            
            
               Ta sklep temelji na pravno zavezujočih zahtevah za določene pogodbene trge in sisteme trgovanja z zamenjavami, ki v ZDA veljajo v času sprejetja tega sklepa. Komisija bi morala še naprej redno spremljati razvoj pravnih in nadzornih ureditev za ta mesta trgovanja, razvoj trga, učinkovitost nadzornega sodelovanja v zvezi s spremljanjem in izvrševanjem ter izpolnjevanje pogojev, na podlagi katerih je sprejet ta sklep.
            
         
               (31)
            
            
               Redni pregled pravnih in nadzornih ureditev, ki se v ZDA uporabljajo za določene pogodbene trge in sisteme trgovanja z zamenjavami z dovoljenjem v tej državi, in razvoja trga ne posegata v možnost, da Komisija kadar koli izvede poseben pregled, če mora zaradi razvoja dogodkov ponovno oceniti, ali še obstaja enakovrednost, ugotovljena s tem sklepom. Takšna ponovna ocena bi lahko pripeljala do razveljavitve tega sklepa.
            
         
               (32)
            
            
               Ukrepi iz tega sklepa so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   Za namene člena 28(4) Uredbe (EU) št. 600/2014 se pravni in nadzorni okvir Združenih držav Amerike, ki se uporablja za določene pogodbene trge in sisteme trgovanja z zamenjavami, ki imajo dovoljenje v ZDA in so določeni v Prilogi, šteje za enakovrednega zahtevam iz Uredbe (EU) št. 600/2014 za mesta trgovanja, kot so opredeljena v Direktivi 2014/65/EU.
   Člen 2
   Ta sklep začne veljati dan po objavi v Uradnem listu Evropske unije.
   
      V Bruslju, 5. decembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).
   
      (2)  Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).
   
      (3)  Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).
   
      (4)  Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).
   
      PRILOGA
      
         Določeni pogodbeni trgi, ki se štejejo za enakovredne mestom trgovanja, kakor so opredeljena v Direktivi 2014/65/EU:
      
      
                  (a)
               
               
                  Cantor Futures Exchange, L.P.
               
            
                  (b)
               
               
                  CBOE Futures Exchange, LLC
               
            
                  (c)
               
               
                  Chicago Board of Trade (Board of Trade of the City of Chicago, Inc.)
               
            
                  (d)
               
               
                  Chicago Mercantile Exchange, Inc.
               
            
                  (e)
               
               
                  Commodity Exchange, Inc.
               
            
                  (f)
               
               
                  Eris Exchange, LLC
               
            
                  (g)
               
               
                  ICE Futures U.S., Inc.
               
            
                  (h)
               
               
                  Minneapolis Grain Exchange, Inc.
               
            
                  (i)
               
               
                  NASDAQ Futures, Inc.
               
            
                  (j)
               
               
                  New York Mercantile Exchange, Inc.
               
            
                  (k)
               
               
                  Nodal Exchange, LLC
               
            
                  (l)
               
               
                  North American Derivatives Exchange, Inc.
               
            
                  (m)
               
               
                  OneChicago LLC
               
            
                  (n)
               
               
                  trueEX LLC
               
            
         Sistemi trgovanja z zamenjavami, ki se štejejo za enakovredne mestom trgovanja, kakor so opredeljena v Direktivi 2014/65/EU:
      
      
                  (a)
               
               
                  360 Trading Networks, Inc.
               
            
                  (b)
               
               
                  Bats Hotspot SEF, LLC
               
            
                  (c)
               
               
                  BGC Derivatives Markets, L.P.
               
            
                  (d)
               
               
                  Bloomberg SEF LLC
               
            
                  (e)
               
               
                  Chicago Mercantile Exchange, Inc.
               
            
                  (f)
               
               
                  Clear Markets North America, Inc.
               
            
                  (g)
               
               
                  DW SEF LLC
               
            
                  (h)
               
               
                  FTSEF LLC
               
            
                  (i)
               
               
                  GFI Swaps Exchange LLC
               
            
                  (j)
               
               
                  GTX SEF LLC
               
            
                  (k)
               
               
                  ICAP SEF (US) LLC
               
            
                  (l)
               
               
                  ICE Swap Trade LLC
               
            
                  (m)
               
               
                  LatAm SEF, LLC
               
            
                  (n)
               
               
                  LedgerX LLC
               
            
                  (o)
               
               
                  MarketAxess SEF Corporation
               
            
                  (p)
               
               
                  Seed SEF LLC
               
            
                  (q)
               
               
                  SwapEx LLC
               
            
                  (r)
               
               
                  TeraExchange, LLC
               
            
                  (s)
               
               
                  Thomson Reuters (SEF) LLC
               
            
                  (t)
               
               
                  tpSEF Inc.
               
            
                  (u)
               
               
                  Tradition SEF, Inc.
               
            
                  (v)
               
               
                  trueEX LLC
               
            
                  (w)
               
               
                  TW SEF LLC